
ANEXĂ


Regulamentul privind organizarea, desfășurarea și evaluarea stagiilor de practică ale auditorilor de justiție 




Capitolul I
Dispoziții generale

Art. 1 – (1) În perioada formării la Institutul Național al Magistraturii, auditorii de justiție efectuează stagii de practică la instanțele judecătorești și parchetele de pe lângă acestea, cabinete sau societăţi de avocaţi, penitenciare și alte instituții cu relevanță pentru formarea profesională a auditorilor de justiție.
(2)   Stagiile de practică trebuie să aibă o durată de minimum 3 luni în primul an şi de minimum 6 luni în al doilea şi al treilea an.
(3) Instituțiile la care se efectuează stagiile de practică, pentru fiecare an de formare, precum și durata acestora sunt prevăzute în programul de formare profesională inițială a auditorilor de justiție, care se aprobă de Plenul Consiliului Superior al Magistraturii, la propunerea Institutului Național al Magistraturii.
[bookmark: _Hlk127364694](4) Stagiile de practică se organizează pe baza protocoalelor de colaborare încheiate de Institutul Național al Magistraturii cu instituțiile cu relevanță pentru formarea profesională a auditorilor de justiție și organizațiile profesionale reprezentând profesiile juridice.

Art. 2 – (1) În perioada stagiilor de practică, auditorii de justiție asistă la activitățile specifice instituțiilor și profesiilor juridice, sub îndrumarea coordonatorilor de practică sau a persoanelor desemnate.
(2) Persoanele responsabile cu organizarea şi desfăşurarea stagiilor de practică din cadrul instituţiilor sunt desemnate în condiţiile stabilite prin protocoalele prevăzute la art. 1 alin. (4).

Art. 3 – (1) Auditorii de justiție au obligația de a respecta caracterul confidențial al documentelor, materialelor și al lucrărilor și de a le păstra în incinta instanței, parchetului sau instituției în cadrul căreia își desfășoară stagiul de practică.
(2) Pe durata desfășurării stagiilor de practică, auditorii de justiție respectă timpul de lucru și programul de funcționare a instituției în cadrul căreia efectuează stagiul. Durata zilnică a stagiului de practică este de 8 ore.

Art. 4 – Repartizarea auditorilor de justiție în centrele de practică prevăzute la art. 1 alin. (1) se realizează pe baza opțiunii exprimate de aceștia, în ordinea mediilor anului anterior de formare sau ale concursului de admitere, după caz. La medii egale are prioritate auditorul de justiție care are domiciliul sau reședința în localitatea în care urmează să desfășoare stagiul sau, în subsidiar, auditorul de justiție care a obținut media cea mai mare a notelor la disciplinele drept civil, drept procesual civil, drept penal și drept procesual penal.

Capitolul II
Stagiile de practică în cadrul instanțelor și parchetelor de pe lângă acestea

Art. 5 – Desfășurarea de către auditorii de justiție a activității practice în cadrul instanțelor și parchetelor are ca scop însușirea cunoștințelor practice și dobândirea abilităților necesare desfăşurării activităţii de judecător sau procuror, aprofundarea tehnicii de soluționare a dosarelor,  integrarea în mediul instituţional, precum şi cunoașterea în mod direct a activităţilor pe care le desfăşoară personalul auxiliar de specialitate.

Art. 6 – (1) Efectuarea stagiilor de practică presupune colaborarea auditorilor de justiție cu judecătorii și procurorii din cadrul centrelor de practică în care își desfășoară activitatea, sub îndrumarea coordonatorilor de practică, recrutați în condițiile prevăzute de Statutul personalului de instruire al Institutului Naţional al Magistraturii.
(2) În cazul în care în cadrul centrului de stagiu nu există coordonator de practică recrutat sau a intervenit încetarea ori suspendarea calității de coordonator de practică, atribuțiile acestuia sunt preluate de președintele instanței sau conducătorul parchetului, după caz, ori de persoana desemnată de el, cu acordul acesteia, până la recrutarea unui nou coordonator de practică. Persoanei desemnate îi revin drepturile și obligațiile prevăzute de Statutul personalului de instruire al Institutului Naţional al Magistraturii pentru coordonatorii de practică.

Art. 7 – Centrele de stagiu sunt judecătoriile și parchetele de pe lângă acestea, stabilite pentru fiecare an de formare de directorul Institutului Naţional al Magistraturii, cu prioritate din rândul celor situate în reședințe de județ.

Art. 8 – (1) Coordonatorii de practică asigură desfășurarea stagiilor în conformitate cu programul de formare inițială.
(2) Coordonatorii de practică îndeplinesc rolul de formare a auditorilor de justiție și reprezintă un model de profesionalism, integritate și conduită etică pentru auditorii de justiție, contribuind astfel la înțelegerea și asumarea sistemului de valori și a principiilor specifice profesiei de magistrat.
(3) Coordonatorii de practică au, în principal, următoarele atribuții:
a) coordonează, îndrumă și supraveghează auditorii de justiție pe parcursul stagiului de practică;
b) realizează, la începutul perioadei de stagiu, planificarea activităților pe care auditorii de justiție le vor desfășura conform programului de formare inițială și comunică planificarea Departamentului de formare profesională inițială;
c) realizează evaluarea perioadei de stagiu a auditorilor de justiție în condițiile prezentului Regulament;
d) țin evidența prezenței auditorilor de justiție la activitățile din cadrul stagiului de practică și transmit lunar Departamentului de formare profesională inițială listele de prezență;
e) aduc la cunoștința Departamentului de formare profesională inițială orice împrejurare de natură a afecta buna desfășurare a stagiului.
(4) La elaborarea planificării activităţilor auditorilor de justiţie, coordonatorii de practică au în vedere următoarele:
a) în cazul stagiilor de practică în cadrul instanțelor judecătorești, asigurarea posibilității fiecărui auditor de justiție de a lua contact cu activitatea mai multor judecători, precum și de a urmări, în măsura în care este posibil, soluționarea unei cauze în integralitate, de la momentul înregistrării cererii de chemare în judecată și până la pronunțarea hotărârii;
b) în cazul stagiilor de practică în cadrul parchetelor, asigurarea posibilității fiecărui auditor de justiție de a se familiariza cu activitatea mai multor procurori, precum și de a lua contact efectiv cu activitatea operativă a organelor de cercetare penală.

Art. 9 – (1) Pe durata stagiului în cadrul instanțelor judecătorești, auditorii de justiție desfășoară în principal următoarele activități:
a) participă la ședințe de judecată, precum și la activitățile specifice pregătirii acestora;
b) redactează acte de procedură;
c) participă la activitățile desfășurate în cadrul compartimentelor auxiliare ale instanței.
(2) Numărul minim de ședințe de judecată, natura cauzelor, tipul ședinței de judecată, precum şi numărul minim de proiecte de hotărâri redactate se stabilesc prin programul de formare inițială.

Art. 10 – (1) Pe durata stagiului în cadrul parchetelor de pe lângă instanțele judecătorești, auditorii de justiție desfășoară în principal următoarele activități:
a) participă la urmărirea penală efectuată de procuror;
b) participă la supravegherea activității de urmărire penală desfășurată de organele de cercetare penală;
c) participă la ședințe de judecată în materie penală și în materie civilă, în cauzele în care participarea procurorului este obligatorie;
d) participă la activitățile desfășurate în cadrul compartimentelor auxiliare ale parchetului.
(2) Numărul minim de activităţi judiciare, tipul acestora, natura cauzelor, numărul minim al ședințelor de judecată în cauze cu participarea procurorului, precum şi numărul minim de proiecte de acte procedurale şi procesuale redactate, se stabilesc prin programul de formare inițială.

Art. 11 – (1) Evaluarea stagiului de practică în cadrul instanțelor judecătorești și al parchetelor de pe lângă acestea presupune evaluarea activităţii şi a conduitei auditorilor de justiţie, precum şi a  caietului de practică.
(2) Termenele și modalitățile de comunicare a rezultatelor evaluării stagiului de practică se stabilesc prin programul de formare inițială.

Art. 12 – (1) La evaluarea activităţii auditorilor de justiţie se iau în considerare următoarele aspecte:
a) cunoașterea și înțelegerea noțiunilor specifice profesiei;
b) dobândirea abilităților necesare exercitării profesiei;
c) înțelegerea rolului şi atribuţiilor compartimentelor auxiliare; 
d) redactarea actelor de procedură, a celorlalte lucrări, precum şi întocmirea fișelor de dosar; 
e) managementul timpului.
(2) La evaluarea conduitei auditorilor de justiţie se iau în considerare următoarele aspecte:
a) punctualitatea;
b) gradul de implicare în activitățile de stagiu; 
c) colaborarea cu magistratul îndrumător şi coordonatorul de practică;
d) integrarea în colectiv, receptivitatea, folosirea unui ton adecvat, politicos, evitarea manifestărilor şi atitudinilor arogante sau dispreţuitoare;
e) atitudinea corespunzătoare în relaţia cu judecătorii/procurorii, precum şi cu personalul din cadrul instanţei/parchetului.
(3) Pentru evaluarea activităţii, respectiv a conduitei auditorilor de justiţie pe durata stagiului, coordonatorii de practică acordă câte o notă, în sistemul de notare de la 1 la 10, în baza aprecierii de ansamblu a activităţii desfăşurate, respectiv a conduitei auditorilor, ţinând seama de aspectele prevăzute la alin. (1) şi (2).
(4) Nota obţinută de auditorul de justiţie la evaluarea  activităţii şi a conduitei în perioada stagiului de practică reprezintă media aritmetică dintre nota acordată la evaluarea activităţii şi nota acordată la evaluarea conduitei.

Art. 13 – (1) Caietul de practică cuprinde documentele întocmite de către auditorii de justiție pe întreaga perioadă a stagiului, sub îndrumarea coordonatorilor de practică. Conținutul caietului de practică se stabilește prin programul de formare inițială.
(2) Evaluarea caietelor de practică se realizează de o comisie formată din 2 membri desemnaţi din rândul personalului de instruire, prin decizie a directorului Institutului Naţional al Magistraturii şi priveşte calitatea actelor întocmite şi structura caietului de practică.
(3) Pentru evaluarea calităţii actelor întocmite se iau în considerare următoarele aspecte:
a) utilizarea corectă a punctuației și ortografiei, exprimarea concisă, clară și logică, precum și folosirea riguroasă a limbajului juridic;
b) respectarea structurii legale a actului de procedură;
c) stabilirea situației de fapt rezultate din analiza coroborată a probelor administrate, precum și raportarea dispozițiilor legale aplicabile la situația de fapt reținută, cu explicarea raționamentului juridic;
d) redactarea soluției, cu respectarea cerințelor legale și a exigențelor de claritate necesare punerii în executare.
(4) Pentru evaluarea structurii caietului de practică se iau în considerare următoarele aspecte:
a) întocmirea numărului minim de acte prevăzute în programul de formare inițială;
b) selectarea și inserarea în caietul de practică a unor acte variate, cu grad de complexitate diferit.
(5) Pentru evaluarea caietului de practică, fiecare membru al comisiei de evaluare acordă o singură notă, în sistemul de notare de la 1 la 10, ţinând seama de aspectele prevăzute la alin. (3) şi (4).
(6) Nota caietului de practică reprezintă media aritmetică a notelor acordate  de către cei doi membri ai comisiei de evaluare.

Art. 14 – (1) Nota obținută la stagiul de practică în cadrul instanțelor judecătorești și al parchetelor de pe lângă acestea reprezintă media aritmetică dintre nota acordată la evaluarea activităţii şi conduitei auditorilor de justiţie în perioada de stagiu și nota obținută la evaluarea caietului de practică. Nota acordată este definitivă.  
(2) Nota minimă admisă la evaluarea stagiului de practică este 5. În situația în care nu s-a obținut nota minimă, auditorul de justiție va fi exmatriculat în baza deciziei directorului Institutului Naţional al Magistraturii.
 
Capitolul III
Stagiile de practică în cadrul altor instituții

Secțiunea 1
Stagiile de practică în cadrul cabinetelor şi societăţilor de avocaţi

Art. 15 – Stagiul de practică în cadrul cabinetelor şi societăţilor de avocaţi are ca obiectiv cunoașterea de către auditorii de justiție a activităților specifice desfășurate în cadrul acestora, prin familiarizarea cu activitatea şi regulile deontologice ale profesiei de avocat, conștientizarea rolului avocatului în înfăptuirea actului de justiție, identificarea bunelor practici specifice exercitării profesiei, precum și aprofundarea procedurilor și metodologiei de elaborare a actelor specifice.

[bookmark: _Hlk127352917]Art. 16 – (1) Pe parcursul stagiului, auditorii de justiție își desfășoară activitatea sub îndrumarea și coordonarea avocaților desemnați în acest scop în fiecare centru de practică, în condițiile art. 2 alin. (2).
(2) Avocații desemnaţi țin evidența prezenței auditorilor de justiție la activitățile din cadrul stagiilor de practică și transmit lunar Departamentului de formare profesională inițială listele de prezență.
(3) Avocații desemnaţi aduc la cunoștința Departamentului de formare profesională inițială orice împrejurare de natură a afecta buna desfășurare a stagiului.

Art. 17 – Centrele de practică sunt stabilite de conducerea Institutului Naţional al Magistraturii, pe baza informațiilor rezultate în urma consultării Uniunii Naționale a Barourilor din România cu privire la disponibilitatea cabinetelor sau societăţilor de avocaţi.

[bookmark: _Hlk127366627]Art. 18 – (1) Pe parcursul stagiului, auditorii de justiție întocmesc un raport de practică în care consemnează activitățile desfășurate în perioada stagiului, observații personale privitoare la acestea, la care anexează, după caz, actele juridice întocmite, pentru care există acordul avocatului desemnat.
(2) Termenul și modalitatea de transmitere a raportului de practică se stabilesc prin programul de formare inițială.

[bookmark: _Hlk127369350]Art. 19 – (1) Evaluarea auditorilor de justiție la finalul perioadei de stagiu se realizează pe baza raportului de practică și urmărește în ce măsură au fost realizate obiectivele generale ale stagiului, astfel cum sunt prevăzute la art. 15. 
(2) Evaluarea raportului de practică se realizează de către un formator desemnat prin decizia directorului Institutului Naţional al Magistraturii, prin acordarea calificativului „Admis” sau „Respins”, pe baza următoarelor criterii:
a) familiarizarea auditorilor de justiție cu activitatea şi regulile deontologice ale profesiei de avocat;
b) conștientizarea rolului avocatului în înfăptuirea actului de justiție;
c) identificarea bunelor practici specifice exercitării profesiei de avocat;
d) aprofundarea procedurilor și a metodologiei de elaborare a actelor specifice profesiei de avocat;
e) logica și claritatea expunerii;
f) pertinența observațiilor privind activitatea desfășurată.
(3) Pentru acordarea calificativului, formatorul corector acordă un punctaj de la 1 la 10 pentru fiecare criteriu prevăzut la alin. (2). 
(4) Este considerat admis auditorul de justiție a cărui medie aritmetică a punctajelor prevăzute la alin. (3) este de minim 5.
(5) Auditorul de justiție respins va repeta perioada de stagiu în cadrul cabinetelor sau societăţilor de avocaţi.


Secțiunea a 2-a
Stagiile de practică în cadrul penitenciarelor și al altor instituții cu relevanță pentru formarea profesională a auditorilor de justiție

Art. 20 – (1) Stagiul de practică în cadrul penitenciarelor are ca obiectiv cunoașterea de către auditorii de justiție a activităților specifice judecătorului de supraveghere a privării de libertate, a condițiilor de detenție, precum și a programelor de reintegrare socială.
(2) Stagiile de practică în cadrul altor instituții cu relevanță pentru formarea profesională a auditorilor de justiție au ca obiectiv familiarizarea cu activitatea şi regulile deontologice ale celorlalte profesii juridice, cu procedura și metodologia de elaborare a actelor specifice, precum şi identificarea bunelor practici specifice exercitării profesiilor juridice.

Art. 21 – (1) Pe parcursul stagiului, auditorii de justiție își desfășoară activitatea sub îndrumarea și coordonarea persoanei desemnate în acest scop în cadrul instituției, în condițiile art. 2 alin. (2). 
(2) Persoanele desemnate țin evidența prezenței auditorilor de justiție la activitățile din cadrul stagiilor de practică și transmit lunar Departamentului de formare profesională inițială listele de prezență.
(3) Persoanele desemnate aduc la cunoștința Departamentului de formare profesională inițială orice împrejurare de natură a afecta desfășurarea stagiului.

Art. 22 – (1) La încheierea perioadei de stagiu în cadrul fiecărei instituții, auditorii de justiție elaborează un raport de practică în care consemnează activitățile desfășurate în perioada stagiului, observații personale privitoare la acestea, la care anexează, după caz,  actele juridice întocmite.
(2) Termenul și modalitatea de transmitere a raportului de practică se stabilesc prin programul de formare inițială.

Art. 23 – (1) Evaluarea auditorilor de justiție la finalul perioadei de stagiu se realizează pe baza raportului de practică și urmărește în ce măsură au fost realizate obiectivele generale ale stagiului, astfel cum sunt prevăzute la art. 20 alin. (1) sau, după caz, la art. 20 alin. (2).
(2) Evaluarea raportului de practică se realizează de către un formator desemnat prin decizia directorului Institutului Naţional al Magistraturii, prin acordarea calificativului „Admis” sau „Respins”, pe baza următoarelor criterii:
a) familiarizarea auditorilor de justiție cu activitatea judecătorului de supraveghere a privării de libertate, sau, după caz, cu activitatea şi regulile deontologice ale celorlalte profesii juridice;
b) conștientizarea rolului judecătorului de supraveghere a privării de libertate, sau, după caz, a celorlalte profesii juridice, precum și a imaginii de ansamblu a procesului de înfăptuire a actului de justiție;
c) identificarea aspectelor specifice activității judecătorului de supraveghere a privării de libertate,  sau, după caz, a bunelor practici specifice exercitării celorlalte profesii juridice;
d) aprofundarea procedurilor și a metodologiei de elaborare a actelor specifice judecătorului de supraveghere a privării de libertate,  sau, după caz, a celorlalte profesii juridice.
(3) Pentru acordarea calificativului, formatorul corector acordă un punctaj de la 1 la 10 pentru fiecare criteriu prevăzut la alin. (2). 
[bookmark: _GoBack](4) Este considerat admis auditorul de justiție a cărui medie aritmetică a punctajelor prevăzute la alin. (3) este de minim 5.
(5) Auditorul de justiție respins va repeta perioada de stagiu.

Capitolul IV
Dispoziții finale și tranzitorii

Art. 24 – Protocoalele de colaborare încheiate de Institutul Național al Magistraturii cu instituțiile cu relevanță pentru formarea profesională a auditorilor de justiție și organizațiile profesionale reprezentând profesiile juridice anterior intrării în vigoare a prezentului regulament rămân aplicabile, în măsura în care nu cuprind dispoziții contrare. 

Art. 25 – Prin excepţie de la art. 1,  auditorii de justiţie admişi la Institutul Naţional al Magistraturii în anii 2022-2024 efectuează stagii de practică doar în cadrul instanţelor judecătoreşti şi al parchetelor. Stagiile de practică au o durată de minimum 3 luni în primul an şi de minimum 6 luni în al doilea an.

